《次韵茂恭元日大雪》
宋代·喻良能

逗晓褰帏著彩衣，忽惊庭户有光辉。
缓将柏叶随觞举，细看梅花伴雪飞。
阿堵无心来润屋，诗仙有句到柴扉。
酒酣笑共儿曹说，去岁如今归未归。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。